[Video] Agter die skerms van Bobby se musiekvideo met dubbelgangersAgter die skerms van Bobby se jongste liedjie, “Net ‘n man” (Foto: Verskaf/Suna Robberts) Die musiekvideo vir Bobby van Jaarsveld se jongste liedjie, “Net ŉ man”, is die afgelope naweek klaar geskiet nadat hordes hoopvolle aanhangers – wat elkeen glo hy lyk op ŉ haar na die sanger – ingeskryf het om in dié video te verskyn. Van Jaarsveld se bemarkingspan het vroeër verlede week gesoek na vier mans met soortgelyke gelaatstrekke as dié van die sanger om karakters in dié musiekvideo te vertolk. Johan C. Venter van Coleske Artists sê meer as 100 mense het per e-pos kontak gemaak en nóg ŉ groot groep mans het hul inskrywings via Facebook ingedien. Venter sê hy het deur die aanvanklike inskrywings gesif op soek na mans wat die mééste na die sanger lyk, maar Bobby het die laaste sê gehad oor wié die karakters sal vertolk. “Ons het aanvanklik gesê diegene wat inskryf moet van Pretoria wees, so ons was ongelukkig genoop om toe ŉ tweede opsie vir die vierde ‘Bobby’ te soek, maar dit het wonderlik gegaan. Bobby het ongelooflik lekker met hulle gesels en hulle het dit baie geniet om die video te skiet,” sê hy. Die sanger se span het sommer op die ingewing van die oomblik besluit om ŉ vyfde karakter in die video te voeg: ŉ ‘ouer’ weergawe van die sanger. Venter sê ŉ 82-jarige man het toe ingestem om dié karakter te vertolk. “Ons het sommer ŉ ouetehuis naby die stel gebel en ŉ dierbare oom gekry wat ingestem het. Hy het sy dele in die video so vir twee ure lank geskiet en toe sommer nog ŉ uur langer op stel gekuier. Dit was regtig groot pret!” Dié musiekvideo het een ding geleer, vertel hy skertsend: Daar is net één Bobby van Jaarsveld. “Die mense lyk natuurlik nou nie heeltemal soos hy nie, maar elkeen het ŉ gelaatstrek wat aan hom herinner. Dis baie snaaks want al die ouens se meisies het hulle daarvoor ingeskryf. Nietemin het hulle dit op die ou einde baie geniet.” Die vier karakters wat die dubbelgangers moet vertolk is onder meer ŉ digter, ŉ statige prins soos die hertog van Cambridge, ŉ weermagman wat ŉ báie stywe pak moet dra en ŉ swerwer. Venter sê aanhangers kan uitsien na dié video wat teen middel-Oktober uitgereik word. Venter en die res van die bemarkingspan van Coleske Artists het agter-die-skerms beeldmateriaal van die video met Maroela Media gedeel. Hier is Net so klein #sneakpeek van my nuwe song en video wat ek nou die aand deur die nag geskiet het…#netńman @YDEtweets @AfrIsGroot pic.twitter.com/2cDQflSfVW — Bobby van Jaarsveld (@bobbyvjaarsveld) September 18, 2017